CELEX: 32018D0818
Language: hu
Date: 2018-05-28 00:00:00
Title: A Tanács (EU) 2018/818 végrehajtási határozata (2018. május 28.) a Salzburg tartomány adósságadatainak manipulálása miatt Ausztriát érintő pénzbírság kiszabásáról

4.6.2018   
            
            
               HU
            
            
               Az Európai Unió Hivatalos Lapja
            
            
               L 137/23
            
         A TANÁCS (EU) 2018/818 VÉGREHAJTÁSI HATÁROZATA
   (2018. május 28.)
   a Salzburg tartomány adósságadatainak manipulálása miatt Ausztriát érintő pénzbírság kiszabásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a költségvetési felügyelet euroövezetbeli eredményes érvényesítéséről szóló, 2011. november 16-i 1173/2011/EU európai parlamenti és tanácsi rendeletre (1) és különösen annak 8. cikke (1) bekezdésére,
   tekintettel az Európai Bizottság ajánlására,
   mivel:
   
               (1)
            
            
               Az Európai Unió működéséről szóló szerződés (EUMSZ) 126. cikkének (1) bekezdése szerint a tagállamoknak kerülniük kell a túlzott költségvetési hiányt.
            
         
               (2)
            
            
               Az EUMSZ 121. és 126. cikke alkalmazása szempontjából, valamint az Európai Unióról szóló szerződéshez és az EUMSZ-hez csatolt, a túlzott hiány esetén követendő eljárásról szóló (12.) jegyzőkönyv alkalmazása szempontjából lényeges, költségvetési hiányra és államadósságra vonatkozó adatok az Unió gazdaságpolitikai koordinációjának alapvető bemeneti forrásai.
            
         
               (3)
            
            
               Az euroövezetbeli költségvetési felügyelet érvényesítésének javítása és az elrettentés érdekében a Tanács a Bizottság ajánlása alapján eljárva pénzbírságot szabhat ki a költségvetésihiány- és államadósság-adatok – akár szándékosan, akár súlyos gondatlanságból történő – valótlan bemutatásáért felelős tagállamra.
            
         
               (4)
            
            
               A Bizottság 2016. május 3-án az osztrák statisztikák manipulálásával kapcsolatos, 1173/2011/EU rendelet szerinti vizsgálatot indított. A 2012/678/EU felhatalmazáson alapuló bizottsági határozat (2) előírásainak megfelelően a vizsgálat előzetes megállapításait 2016. december 20-án észrevételezésre megküldték Ausztria részére. Ausztria 2017. január 25-én küldte meg az előzetes megállapításokra vonatkozó írásbeli észrevételeit.
            
         
               (5)
            
            
               A Bizottság 2017. február 22-én az Ausztria által megküldött észrevételeket is figyelembe véve jelentést fogadott el az osztrák statisztikák manipulálásával kapcsolatos, a költségvetési felügyelet euroövezetbeli eredményes érvényesítéséről szóló 1173/2011/EU európai parlamenti és tanácsi rendelet szerinti vizsgálatról.
            
         
               (6)
            
            
               A jelentésben a Bizottság megállapította, hogy Salzburg tartomány számvevőszéke (Landesrechnungshof - LRH), Salzburg tartomány kormányának hivatala (Amt der Salzburger Landesregierung) és Salzburg tartomány kormánya (Salzburger Landesregierung), amelyek az Osztrák Köztársaság államháztartási szektorán belüli szervek, súlyos gondatlanságot követtek el azáltal, hogy nem biztosították az adatok összeállításának ellenőrzésére vonatkozó megfelelő eljárásokat és a megfelelő jelentéstételi eljárásokat. Ezáltal az említett szervek elősegítették, hogy Salzburg tartomány tartományi hivatalának költségvetési részlege valótlan adatokat tehessen közzé a pénzügyi tranzakciókról, illetve eltitkolhassa azokat. Ennek következtében Ausztria 2012-ben és 2013-ban, vagyis az 1173/2011/EU rendelet hatálybalépését követően, a 2008–2012 közötti évek tekintetében az államadósságra vonatkozóan valótlan adatokat mutatott be az Eurostatnak. Ezenfelül a Bizottság megállapította, hogy az Osztrák Statisztikai Hivatal (Statistik Austria – STAT) tisztában volt azzal, hogy fennállt annak a lehetősége, hogy Salzburg tartomány az elszámolásaiban legalább 2012. december 6-a óta valótlan adatokat tüntetett fel, jóllehet e tényről csak 2013. október 10-én tájékoztatta a Bizottságot (az Eurostatot).
            
         
               (7)
            
            
               A pénzbírság összege nem haladhatja meg Ausztria 2015. évi bruttó hazai termékének 0,2 %-át.
            
         
               (8)
            
            
               A kiszabandó pénzbírság referenciaösszegét azon nagyobb hatás 5 %-aként kell meghatározni, amelyet a valótlan adatok közlése a túlzotthiány-eljárás szerinti adatszolgáltatás releváns évei tekintetében Ausztria államadósságára gyakorol. Ausztria által a túlzotthiány-eljárás keretében 2014 áprilisában jelentett adósságadatokat 1 192 millió EUR-val kellett korrigálni. A pénzbírság referenciaösszegét így 59,6 millió EUR-ban kell meghatározni.
            
         
               (9)
            
            
               A 2012/678/EU felhatalmazáson alapuló határozat 14. cikke (3) bekezdésének d) pontja szerinti kritériumok tekintetében a Bizottság jelentésében megállapította, hogy a tagállam pénzbírságra esetlegesen okot adó releváns cselekményei azok, amelyekre 2011. december 13. – vagyis az 1173/2011/EU rendelet hatálybalépésének időpontja – és a vizsgálat indítása között került sor. A Bizottság továbbá azt is megállapította, hogy az utolsó adatszolgáltatásra, amelyben valótlan adatokat tüntettek fel, a túlzotthiány-eljárás keretében 2013 októberében került sor, a 2009–2012 közötti évekre kiterjedően. A 2011. és 2012. évekre vonatkozó és a 2012. évi és 2013. évi túlzotthiány-eljárás keretében közölt valótlan adatok feltüntetését az említett rendelettel összefüggésben figyelembe kell venni, mert ez alapján a pénzbírság összegének emelése indokolt.
            
         
               (10)
            
            
               A 2012/678/EU felhatalmazáson alapuló határozat 14. cikke (3) bekezdésének a) pontja szerinti kritériumok tekintetében a Bizottság jelentésében megállapította, hogy Ausztria egészének adósságára gyakorolt hatás korlátozottsága miatt a valótlan adatok feltüntetése nem gyakorolt jelentős hatást az Unió megerősített gazdasági kormányzásának működésére. Ezen elemek alapján a pénzbírság összegének csökkentése indokolt.
            
         
               (11)
            
            
               A 2012/678/EU felhatalmazáson alapuló határozat 14. cikke (3) bekezdésének b) pontja szerinti kritériumok tekintetében a Bizottság jelentésében megállapította, hogy a valótlan adatok feltüntetésére súlyos gondatlanságból került sor. A Bizottság jelentésében nem állapította meg, hogy a valótlan adatok feltüntetésére szándékosan került volna sor a túlzotthiány-eljárás tekintetében. E tekintetben nincs szükség a pénzbírság összegének módosítására.
            
         
               (12)
            
            
               A 2012/678/EU felhatalmazáson alapuló határozat 14. cikke (3) bekezdésének c) pontja szerinti kritériumok tekintetében a Bizottság jelentésében megállapította, hogy a valótlan adatok feltüntetését elősegítette az a tény, hogy Ausztria államháztartási szektorának három szerve súlyos gondatlanságot követett el azáltal, hogy nem biztosította az adatok összeállításának ellenőrzésére vonatkozó megfelelő eljárásokat és a megfelelő jelentéstételi eljárásokat. Mindazonáltal a Bizottság ezt nem tekinti az említett szervek összehangolt lépésének. Ezen elemek alapján a pénzbírság összegének csökkentése indokolt.
            
         
               (13)
            
            
               A 2012/678/EU felhatalmazáson alapuló határozat 14. cikke (3) bekezdésének e) pontja szerinti kritériumok tekintetében a Bizottság jelentésében megállapította, hogy a STAT és valamennyi érintett szerv a vizsgálat során nagymértékben együttműködő magatartást tanúsított. Ezen elem alapján általában véve indokolt lenne a pénzbírság összegének csökkentése. Mindazonáltal a Bizottság meggyőződött arról, hogy a kellő gondosság elve alapján a STAT-nak sokkal gyorsabban lehetett és kellett volna cselekednie, és proaktívabb szerepet lehetett, illetve kellett volna betöltenie a Bizottság (Eurostat) arra vonatkozó tájékoztatása terén, hogy Salzburg tartomány számláiban valótlan adatok közlésére került sor. Ezen elem alapján általában véve a pénzbírság összegének növelése lenne indokolt. Ezt a megállapítást azonban árnyalni kell, figyelembe véve a valótlan adatok közléséhez vezető tényleges helyzet nagyfokú összetettségét, ezzel összefüggésben a pénzügyi derivatívákból származó veszteségeket, valamint a szóban forgó származtatott termékek megértéséhez és kidolgozásához kapcsolódó technikai nehézségeket, és ezeket mérlegelve kell értékelni, hogy az érintett tagállam hatóságai milyen mértékű gondossággal jártak el. A pénzbírság összegének csökkentését indokló elemek – a vizsgálat során tanúsított magas fokú együttműködési készség, valamint a tények nagyfokú összetettségéből adódó nehézségek – és a növelését indokló elemek együttes hatását figyelembe véve a pénzbírság összegére csökkentés alkalmazandó.
            
         
               (14)
            
            
               A Bizottság az Ausztriára kiszabandó pénzbírság teljes összegét 29,8 millió EUR-ban javasolja meghatározni. A fenti körülmények figyelembevételével a pénzbírság összegét 26,82 millió EUR-ban kell meghatározni,
            
         ELFOGADTA EZT A HATÁROZATOT:
   1. cikk
   A Tanács 26,82 millió EUR összegű pénzbírságot szab ki Ausztriára az államadósságra vonatkozó valótlan adatoknak a három kormányzati szerv súlyos gondatlanságából eredő feltüntetése miatt, amint azt az osztrák statisztikák manipulálásával kapcsolatos, az 1173/2011/EU rendelet szerinti vizsgálatról szóló európai bizottsági jelentés meghatározza.
   2. cikk
   Ennek a határozatnak az Osztrák Köztársaság a címzettje.
   
      Kelt Brüsszelben, 2018. május 28-án.
      
         
            a Tanács részéről
         
         
            az elnök
         
         E. KARANIKOLOV
      
   
   
      (1)  HL L 306., 2011.11.23., 1. o.
   
   
      (2)  A Bizottság 2012/678/EU felhatalmazáson alapuló határozata (2012. június 29.) a költségvetési felügyelet euroövezetbeli eredményes érvényesítéséről szóló 1173/2011/EU európai parlamenti és tanácsi rendeletben foglaltak szerint a statisztikák manipulálásával kapcsolatos vizsgálatokról és pénzbírságokról (HL L 306., 2012.11.6., 21. o.).